
	BOSNA I HERCEGOVINA		                                        
FEDERACIJA BOSNE I HERCEGOVINE
	        VRHOVNI SUD
FEDERACIJE BOSNE I HERCEGOVINE
            Broj: 65 0 Rs 910717 26 Rev
            Sarajevo, 19.05.2026. godine
           

[bookmark: _Hlk170715388]Vrhovni sud Federacije Bosne i Hercegovine u Sarajevu, u vijeću sastavljenom od sudija Gorana Nezirovića, kao predsjednika vijeća, Sanje Jaramaz-Dedić i Sanele Kovač-Grabonjić, kao članica vijeća, u pravnoj stvari tužitelja 1. A.Š. iz S., Ulica O... K... broj 30., 2. R.B., Ulica K... Z... broj 3. i 3. I.D. iz S., Ulica P.., koje zastupa punomoćnica Alma Katović, advokat iz Sarajeva, protiv tuženog KJKP RAD d.o.o. Sarajevo, Ulica Paromlinska broj 57., koga zastupa punomoćnik Nermin Vila, advokat iz Sarajeva, radi utvrđivanja, zaštite i otklanjanja diskriminacije i naknade štete, vrijednost spora 14.477,76 KM odlučujući o reviziji tužitelja protiv presude Kantonalnog suda u Sarajevu broj: 65 0 Rs 910717 23 Rsž od 16.12.2025. godine, u sjednici vijeća održanoj dana 19.05.2026. godine donio je sljedeću: 
 
P R E S U D U

                                                 Revizija se odbija.

Odbija se zahtjev tužitelja za naknadu troškova revizijskog postupka.

O b r a z l o ž e nj e

Prvostepenom presudom Općinskog suda u Sarajevu broj: 65 0 Rs 910717 22 Rs 2 od 18.05.2025. godine stavom jedan odbijen je tužbeni zahtjev da se utvrdi da je tuženi povrijedio pravo tužitelja na jednako postupanje u odnosu na druge radnike koji obavljaju istu vrstu, obim posla, kao i pod istim uslovima kao i tužitelji. 
Stavom dva odbijen je tužbeni zahtjev da se obaveže tuženi da u cilju otklanjanja diskriminacije, zaključi nove ugovore o radu sa svim tužiteljima pod istom uslovima kao i sa drugim radnicima koji obavljaju istu vrstu posla, isti obim posla i pod istim uslovima.
Stavom tri odbijen je tužbeni zahtjev da se naloži tuženom da prvotužitelju Š.A. isplati za period od 06.04.2017.godine do 31.08.2022.godine ukupan iznos od 8.802,15 KM sa zakonskim zateznim kamatama na pojedinačne iznose navedene u izreci presude.
Stavom četiri odbijen je tužbeni zahtjev da se naloži tuženom da drugotužitelju B.R. isplati za period od 06.04.2017.godine do 31.08.2022.godine ukupan iznos od 9.360,90 KM sa zakonskim zateznim kamatama na pojedinačne iznose navedene u izreci presude.
Stavom pet odbijen je tužbeni zahtjev da se naloži tuženom da trećetužitelju D.I. isplati za period od 06.04.2017. godine do 31.08.2022. godine ukupan iznos od 8.854,56 KM sa zakonskim zateznim kamatama na pojedinačne iznose navedene u izreci presude.
Stavom šest tužitelji su obavezani tuženom naknaditi troškove parničnog postupka u iznosu od 6.037,20 KM.

Drugostepenom presudom Kantonalnog suda u Sarajevu broj: 65 0 Rs 910717 23 Rsž od 16.12.2025. godine žalba tužitelja je odbijena i prvostepena presuda potvrdđena.

Protiv drugostepene presude tužitelji su izjavili reviziju zbog povrede odredaba parničnog postupka i pogrešne primjene materijalnog prava sa prijedlogom da se revizija usvoji, pobijana presuda preinači i usvoji tužbeni zahtjev  ili da se drugostepena presuda ukine i  predmet vrati na ponovno suđenje.

Odgovor na reviziju nije podnesen.

[bookmark: _Hlk154140935]Ispitujući pobijanu presudu u granicama razloga revizije i po službenoj dužnosti u smislu člana 241. stav 1. Zakona o parničnom postupku („Službene novine F BiH“ broj: 53/03, 73/05, 19/06, 98/15, dalje ZPP) ovaj sud je odlučio:

Revizija nije osnovana. 

Neosnovan je prigovor povrede odredaba parničnog postupka učinjenih pred drugostepenim sudom na koje revizija paušalno ukazuje ne navodeći u čemu se te povrede sastoje niti se to može  zaključiti iz sadržaja revizije, obzirom da je odredbom člana 241. stav 1. ZPP propisano da se revizijom pobijana presuda ispituje samo u granicama navoda u reviziji, pazeći po službenoj dužnosti na primjenu materijalnog prava.  
Nije ostvaren ni prigovor pogrešne primjene materijalnog prava.
Predmet spora je zahtjev tužitelja kao zaposlenika tuženog da se utvrdi da ih je tuženi diskriminisao u odnosu na druge radnike koji obavljaju istu vrstu i obim posla pod istim uslovima kao i tužitelji jer im je isplaćivao platu prema manjim koeficijentima, zatim da se obaveže tuženi da u cilju otklanjanja diskriminacije, zaključi nove ugovore o radu sa svim tužiteljima pod istom uslovima i zahtjev za isplatu naknade štete koja se ogleda u razlici manje isplaćene plaće.

U postupku pred nižestepenim sudovima utvrđeno je sljedeće relevantno činjenično stanje:

· da su tužitelji zaposlenici tuženog i obavljaju poslove KV rukovaoca građevinskim mašinama;
· da je u periodu od 06.04.2017. godine do 01.08.2018. godine prema Pravilniku o radu radno mjesto KV rukovaoc građevinskim mašinama III u radnoj jedinici Deponija svrstano u III grupu složenosti poslova sa koeficijentom 2,00 do 2,50, a radno mjesto KV rukovaoc građevinskim mašinama II u radnoj jedinici Deponija u IV grupu složenosti poslova sa koeficijentom za obračun plate 2,50d  3,00 sa istim opisom poslova; 
· da su ugovorima o radu iz 2017. godine od 01.04.2017. godine tužitelji bili raspoređeni na poslove KV rukovaoca građevinskim mašinama III u radnoj jedinici Deponija i svrstani u III grupu složenosti poslova sa koeficijentom za obračun plate od 2,2 uz uvećanje od 6% na ime uslova rada;
· da je uporedni radnik Ibro Velić prema ugovoru o radu iz 2017. godine u periodu od 01.04.2017. do 18.02.2018. godine odnosno do odlaska u penziju bio raspoređen na poslove KV rukovaoca građevinskim mašinama II u radnoj jedinici Deponija i svrstan u IV grupu složenosti poslova sa koeficijentom za obračun plate od 2,5 uz uvećanje od 6% na ime uslova rada; 
· da su tužitelji i Ibro Velić u naprijed navedenom periodu obavljali iste poslove;
· da je tuženi 14.06.2018. godine donio Pravilnik o izmjenama i dopunama Pravilnika o radu, koji se primjenjuje od 01.08.2018. godine kojim je sve poslove Rukovaoca građevinskim mašinama na Deponiji svrstao u III grupu složenosti sa koeficijentom za obračun plate od 2,00 do 2,50;
· da su nakon donošenja ove izmjene sa tužiteljima zaključeni novi Ugovori o radu za radno mjesto Rukovaoca građevinskim mašinama na Deponiji sa koeficijentom za obračun plate od 2,30 uz uvećanje od 6% na ime uslova rada koji se primjenjuje od 01.08.2018. godine.

Na osnovu ovako utvrđenog činjeničnog stanja prvostepeni sud je odbio tužbeni zahtjev nalazeći da tužitelji u tužbi nisu istakli niti su u toku postupka dokazali da je do nejednakog postupanja došlo zbog jednog od zabranjenih osnova iz člana 2. stav 1. Zakona o zabrani diskriminacije[footnoteRef:1] (dalje ZZD) i da samo nejednako postupanje ne može biti diskriminatorno postupanje ukoliko tužitelji ne dokažu da je do stavljanja u nejednak položaj došlo zbog jednog od zabranjenih osnova. Zbog navedenog prvostepeni sud nalazi neosnovanim i zahtjev za naknadu štete, koja bi se odnosila na razliku plaće u utuženom periodu koju su tužitelji dobili i plaće koju bi dobili da im je koeficijent za obračun plate bio 2,50. [1:  Službeni glasnik BiH broj 59/09 i 66/16] 


Drugostepeni sud je prihvatio kao pravilne i potpune pravne zaključke prvostepenog suda dodajući da u konkretnom slučaju nema mjesta ni primjeni odredbe člana 77. Zakona o radu jer načelo jednakosti plata ne jamči jednaku platu za rad na istim radnim mjestima nego za rad jednake vrijednosti i da radnici koji rade na istim radnim mjestima ne moraju obavljati i rad jednake vrijednosti, te je prvostepenu presudu potvrdio. 
Odredbom člana 8. stav 1. Zakona o radu[footnoteRef:2] (dalje ZOR) propisano je da je zabranjena diskriminacija radnika kao i lica koje traži zaposlenje, s obzirom na spol, spolno opredjeljenje, bračno stanje, porodične obaveze, starost, invalidnost, trudnoću, jezik, vjeru, političko i drugo mišljenje, nacionalnu pripadnost, socijalno porijeklo, imovno stanje, rođenje, rasu, boju kože, članstvo ili nečlanstvo u političkim strankama i sindikatima, zdravstveni status, ili neko drugo lično svojstvo. [2:  Službene novine Federacije BiH 26/2016, 89/2018 i 23/2020 - odluka Ustavnog suda Federacije BiH, 49/2021, 103/2021, 44/2022 i 39/2024] 


Stavom 2. do 4. ZOR propisano je da diskriminacija može biti direktna ili indirektna, da direktna diskriminacija, u smislu ovog zakona, znači svako postupanje uzrokovano nekim od osnova iz stava 1. ovog člana kojim se radnik, kao i lice koje traži zaposlenje stavlja ili je bilo stavljeno u nepovoljniji položaj u odnosu na druga lica u istoj ili sličnoj situaciji,  da indirektna diskriminacija, u smislu ovog zakona, postoji kada određena naizgled neutralna odredba, pravilo, kriterij ili praksa stavlja ili bi stavila u nepovoljniji položaj radnika kao i lice koje traži zaposlenje zbog određene osobine, statusa, opredjeljenja, uvjerenja ili vrijednosnog sistema koji čine osnove za zabranu diskriminacije iz stava 1. ovog člana u odnosu na drugog radnika, kao i lice koje traže zaposlenje.

Odredbom člana 77. Zakona o radu[footnoteRef:3] (dalje ZOR) propisano je poslodavac je dužan radnicima isplatiti jednake plaće za rad jednake vrijednosti bez obzira na njihovu nacionalnu, vjersku, spolnu, političku i sindikalnu pripadnost kao i drugi diskriminatorni osnov iz člana 8. stav 1. ovog zakona.  [3:  Službene novine Federacije BiH 26/2016, 89/2018 i 23/2020 - odluka Ustavnog suda Federacije BiH, 49/2021, 103/2021, 44/2022 i 39/2024] 


Odredbom člana 12. stav 3. ZOR propisano je ako radnik odnosno lice koje traži zaposlenje u slučaju spora iznesu činjenice koje opravdavaju sumnju da je poslodavac postupio suprotno odredbama ovog zakona o zabrani diskriminacije, na poslodavcu je teret dokazivanja da nije bilo diskriminacije, odnosno da postojeća razlika nije usmjerena na diskriminaciju već da ima svoje objektivno opravdanje.

Odredbom člana 15. stav 1. ZZD propisano je da u svim postupcima predviđenim ovim zakonom kada osoba ili grupa osoba, na osnovu njima raspoloživih dokaza, učine vjerovatnim da je došlo do diskriminacije, da teret dokazivanja da nije došlo do diskriminacije tada leži na suprotnoj strani.
U skladu sa navedenim odredbama, u antidiskriminacijskom postupku tužitelji sa stepenom pretežne vjerovatnoće dokazuju slijedeće činjenice: a) da postoji različito postupanje (komparatora odnosno osobu ili grupu osoba koja se nalazi u sličnoj situaciji kao tužitelji) i b) da je to različito postupanje utemeljeno na jednom od zabranjenih osnova.

Tužena, kao navodni počinitelj diskriminacije, vjerovatnost diskriminacije može pobiti na dva načina: 1. da u postupku sa stepenom sigurnosti dokaže da tužitelji nisu u sličnoj ili usporedivoj situaciji sa svojim komparatorom, ili 2. da se razlika u postupanju ne zasniva na pravno zaštićenoj osnovi već na drugim objektivnim razlozima, odnosno postojanje opravdanja za takvo postupanje (legitiman cilj i proporcionalan odnos).

Iz citiranih zakonskih odredi proizilazi da je diskriminacija nejednako postupanje odnosno stavljanje osobe u nepovoljniji položaj na osnovu određenih karakteristika, a postoji kada se zadovolje elementi postojanja slične ili podudarne grupe odnosno pojedinca, različito tretiranje prema zabranjenim osnovama bez opravdanja (bez legitimnog cilja ili zbog neprimjerenog cilja), odnosno diskriminacija bi u konkretnom slučaju predstavljala razlikovanje, isključivanje ili ograničavanje koje je utemeljeno na jednoj ili više zabranjenih osnova iz člana iz člana 77. stav 1. u vezi sa članom 8. stav 1. ZOR.

Uporednik ili komparator je osoba koja se nalazi u činjenično sličnim okolnostima kao žrtva diskriminacije, s tim da je glavna razlika između njih pravno zaštićena osnova.
Tokom postupka tužitelji su tvrdili da je tuženi povrijedio pravo na jednako postupanje jer im je u periodu utuženja isplaćivao manju platu u odnosu na radnika I.V. koji je obavljao iste poslove kao i tužitelji. 

Suprotno shvatanju tužitelja i insistiranju revizije da je prema njima učinjena diskriminacija, sama činjenica da je radno mjesto tužitelja u periodu od 06.04.2017.godine do 01.08.2018. godine bilo svrstano u manju grupu složenosti poslova (III sa pripadajućim koeficijentom 2,20) u odnosu na uporednog radnika I.V. koji je u dijelu perioda utuženja obavljao iste poslove kao i oni (IV grupa sa pripadajućim koeficijentom 2,50) nije dovoljan uslov za utvrđenje da su tužitelji u odnosu na uporednog radnika stavljeni u neravnopravan položaj.

	Član 15. ZZD propisuje zajednički dvostepeni teret dokazivanja u antidiskriminacijskim parnicama (subjektivni i objektivni).

Tužitelji se tokom postupka nisu pozvali ni na jednu osnovu diskriminacije, niti je o nekom od zakonom propisanih osnova diskriminacije moguće zaključiti iz činjeničnih navoda tužbe i tužbenog zahtjeva, a ni sadržaj izvedenih dokaza ne upućuje na diskriminatorno postupanje tuženog prema tužiteljima u odnosu na druge radnike po bilo kojoj zabranjenoj osnovi, pa time tužitelji nisu ni učinili vjerovatnim postojanje diskriminacije. 

	Tokom postupka tužitelji nisu ispunili subjektivni teret tvrdnje (uopšte nisu istakli tvrdnju o razlikovanju na nekoj zabranjenoj osnovi), pa ga stoga pogađa posljedica objektivnog tereta tvrdnje, odnosno analogna primjena pravila o teretu dokazivanja iz člana 15. ZZD u vezi sa članom 12. ZOR.	

Stoga je pravilan je zaključak nižestepenih sudova da zaštićeni osnovi predstavljaju osnovni element diskriminacije, jer različito tretiranje osoba postaje diskriminacija ukoliko se razlikovanje zasniva na jednom od zaštićenih osnova iz člana 77. stav 1. u vezi sa članom 8. stav 1. ZOR  i da tužitelji tokom postupka nisu iznijeli, a time niti dokazali činjenice na kojima se može temeljiti zaključak o postojanju diskriminacije, a bez postojanja određene zabranjene osnove za različit tretman diskriminacija ne postoji.

Pri tome treba reći da je uporedna osoba I.V. bio u radnom odnosu kod tužitelja do 18.02.2018. godine kada je penzionisan, da je nakon toga tuženi donio Pravilnik o izmjenama i dopunama Pravilnika o radu kojim je sve poslove Rukovaoca građevinskim mašinama na Deponiji svrstao u III grupu složenosti sa koeficijentom za obračun plate od 2,00 do 2,50, kao i da su nakon donošenja ove izmjene sa tužiteljima zaključeni novi Ugovori o radu za radno mjesto Rukovaoca građevinskim mašinama na Deponiji sa koeficijentom za obračun plate od 2,30 uz uvećanje od 6% na ime uslova rada koji se primjenjuje od 01.08.2018. godine, zbog čega za period nakon zaključenja ovih ugovora (od 01.08.2018. gdoine) nema ni nejednakog postupanja u odnosu na druge radnike tuženog, jer su svi Rukovaoci građevinskim mašinama svrstani u istu grupu složenosti poslova. 

Neosnovano je pozivanje tužitelja na odluke Vrhovnog suda F BIH u predmetu broj: 64 0 Rs 066568 25 Rev od 18.11.2025. godine i 58 0 Rs 258303 24 Rev od 11.02.2025. godine jer se radi o drugačijem činjeničnom stanju obzirom da su tužitelji u tim predmetu naveli i učinili vjerovatnim osnov diskriminacije (da su različito tretirani u odnosu na učitelje i nastavnike sa završenom VSS).  
Na osnovu navedenog pravilno su nižestepeni sudovi odbili tužbeni zahtjev za utvrđenje diskriminacije.
Kako je odbijen tužbeni zahtjev za utvrđenje diskriminacije posljedično tome, neosnovani su i zahtjevi da se naloži tuženom zaključenje novih ugovora o radu i zahtjev za isplatu razlike plaće.
 
Ostali revizijski prigovori nisu od odlučnog značaja za donošenje odluke u ovoj pravnoj stvari (član 231. u vezi sa članom 253. ZPP-a), pa ih sud kao takve nije posebno ni obrazlagao. 
Kako ne postoje razlozi zbog kojih je revizija izjavljena, a ni razlog na koji ovaj sud pazi po službenoj dužnosti, valjalo je reviziju odbiti temeljem odredbe člana 248. ZPP. 
[bookmark: _Hlk158372578]U skladu sa odredbom člana 397. stav 1. u vezi sa članom 386. stav 1. ZPP odbijen je zahtjev tužitelja za naknadu troškova sastava revizije jer isti nisu postigli uspjeh u revizijskom postupku.
                                                                                                           Predsjednik vijeća
                                                                                                         Goran Nezirović, s.r.
